ሁለተኛዉ ትዉልድ የጤና ኤክስቴንሽን ፕሮግራም በጥራት ላይ ያተኩራል
በአጭር ጊዜ ዉስጥ ተግባራዊ እንደሚሆን የሚጠበቀዉ  የሁለተኛዉ ትዉልድ የጤና ኤክስቴንሽን ፕሮግራም በጤናዉ ዘርፍ የተገኙ ዉጤቶችን በጥራት በታገዘ አገልግሎት ለማስቀጠል ያቀደ መሆኑን የጤና ጥበቃ ሚኒስቴር ገለፀ፡፡በሚኒስቴር መስሪያ ቤቱ የጤና ኤክስቴንሽን መሰረታዊ የጤና አገልግሎት ዳይሬክቶሬት ዳይሬክተር አቶ ተመስገን አየሁ ለዋልታ እንደገለፁት ፕሮግራሙ በቀደመዉ ፕሮግራም የተገኙ ዉጤቶችን በጥራት በማስቀጠል እያደገ የመጣዉን የጤና አገልግሎት ፍላጎት በማሟላት ላይ ያተኩራል፡፡በፕሮግራሙ መሰረት አሁን ደረጃ ሶስት ላይ የሚገኙት የጤና ኤክስቴንሽን ሰራተኞች ወደ ደረጃ አራት እንዲድጉ እንደሚደረግ ገልጸዋል፡፡በሁለተኛ ትዉልድ የጤና ኤክስቴንሽን ፕሮግራም ቀድሞ 16 የነበሩት የጤና አገልግሎት ፓኬጆች ወደ 18 እንዲድጉ እንደሚደረግም አመልክተዋል፡፡ፕሮግራሙ በታቀደዉ መንገድ እንዲተገበር አዲስ የጤና ኬላዎች ዲዛይን መዘጋጀቱንና ይህም አቅማቸዉን ከፍ የሚያደርግ መሆኑን አቶ ተመስገን አመልክተዋል፡፡ ዲዛይኑ ተግባራዊ እስኪሆን አዲሱ ፕሮግራም ባሉት የጤና ኬላዎችና ባለሙያዎች አተገባበሩ እንዲጀመር መታቀዱንም አክለዉ ገልጸዋል፡፡የጤና ኤክስቴንሽን ፕሮግራም ኢትዮጵያ በጤናዉ ዘርፍ የተለያዩ ዉጤቶችን እንድታስመዘግብ የጎላ ሚና ከተጫወቱ መርሃግብሮች አንዱ መሆኑንም ጠቁመዋል፡፡ኢትዮጵያ የህጻናትን ሞት በመቀነስ በኩል የሚሊንየሙን የልማት ግቦች ከተቀመጠዉ ጊዜ በፊት ማሳክት የቻለች ሲሆን ይህም ለህጻናት ሞት ምክኒያት የሆኑ በሽታዎችን ለይቶ በመከላከልና መሰረታዊ የጤና አገልግሎትን በማስፋት እዉን ሊሆን መቻሉን ተናግረዋል፡፡የቀደመዉ የጤና ኤክስቴንሽን ፕሮግራም በአገሪቱ የቤተሰብ ምጣኔ ከ15 በመቶ ወደ 40 በመቶ እንዲድግ ማስቻሉንም አስታዉሰዋል፡፡በአዲሱ ፕሮግራም አማካኝነት የወሊድ አገልግሎትን በጥራትና በስፋት ማቅረብ የሚችሉ ባለሙያዎችን በማሰማራት የእናቶችን ሞት ለመቀነስ መታቀዱን ጠቁመዋል፡፡ኢትዮጵያ የጤና ኤክስቴንሽን ፕሮግራምን ከ1997 ዐ.ም ጀምሮ የተገበረች ሲሆን በዚህም በርካታ ለዜጎች የጤና አገልግሎትን በስፋትና በአንፃራዊ ደረጃ በጥራት ለማቅረብ ያስቻሉ ዉጤቶች ተገኝተዉበታል፡፡